
ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


8 Φεβρουάριου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 363 


ΠΕΡΙΕΧΟΜΕΝΑ 

ΑΠΟΦΑΣΕΙΣ 

1 Μετονομασία Γυμνασίου και Γενικού Λυκείου 
Ασκληπιείου. 

2 Κανονισμός Διδακτορικών Σπουδών του Παιδα¬ 
γωγικού Τμήματος Ειδικής Αγωγής της Σχολής 
Ανθρωπιστικών και Κοινωνικών Επιστημών του 
Πανεπιστημίου Θεσσαλίας. 

3 Κατάργηση Τομέων του Τμήματος Ηλεκτρονικών 
Μηχανικών Τ.Ε. της Σχολής Τεχνολογικών Εφαρ¬ 
μογών του Αλεξάνδρειου Τεχνολογικού Εκπαι¬ 
δευτικού Ιδρύματος Θεσσαλονίκης. 


ΑΠΟΦΑΣΕΙΣ 

Αριθμ. 6326/Δ2 (1) 

Μετονομασία Γυμνασίου και Γενικού Λυκείου 

Ασκληπιείου. 

Ο ΥΠΟΥΡΓΟΣ 

ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ 

Έχοντας υπόψη: 

1) Τις διατάξεις της παρ. 6 του άρθρου 5 και της παρ. 
3 του άρθρου 8 του ν. 1566/1985 (Α' 167) «Δομή και 
λειτουργία της Πρωτοβάθμιας και Δευτεροβάθμιας Εκ¬ 
παίδευσης και άλλες διατάξεις». 

2) Τις διατάξεις της παρ. 15 του άρθρου 59 του 
ν. 3966/2011 (Α' 118) «θεσμικό πλαίσιο των Πρότυπων 
Πειραματικών Σχολείων, Ίδρυση Ινστιτούτου Εκπαιδευ¬ 
τικής Πολιτικής, Οργάνωση του Ινστιτούτου Τεχνολογίας 
Υπολογιστών και Εκδόσεων «ΔΙΟΦΑΝΤΟΣ» και λοιπές 
διατάξεις». 

3) Το π.δ. 125/2016 (Α' 210) με θέμα «Διορισμός 
Υπουργών, Αναπληρωτών Υπουργών και Υφυπουργών». 

4) Την αριθμ. 11751/06-12-2017 εισήγηση της Περιφε¬ 
ρειακής Διεύθυνσης Π/θμιας και Δ/θμιας Εκπαίδευσης 
Πελοποννήσου. 

5) Το αριθμ. 5267/27-11-2017 έγγραφο της Διεύθυνσης 
Δ/θμιας Εκπαίδευσης Αργολίδας. 

6) Την αριθμ. 154/2017 απόφαση του Δημοτικού Συμ¬ 
βουλίου του Δήμου Επιδαύρου. 


7) Το γεγονός ότι δεν προκαλείται δαπάνη σε βάρος 
του κρατικού προϋπολογισμού του ΥΠ.Π.Ε.Θ. για τις 
δαπάνες που καλύπτονται από αυτόν, σύμφωνα με την 
με αριθμ. 497/Β1 /02-01 -2018 εισήγηση του άρθρου 24 
του ν. 4270/2014 (Α' 143), όπως αντικαταστάθηκε με το 
άρθρο 10 παρ. 6 του ν. 4337/2015 (Α' 129) της Γενικής 
Διεύθυνσης Οικονομικών Υπηρεσιών του Υπουργείου 
Παιδείας, Έρευνας και Θρησκευμάτων, αποφασίζουμε: 

Μετονομάζουμε τις παρακάτω σχολικές μονάδες ως 
εξής: 

Περιφερειακή Διεύθυνση Εκπαίδευσης Πελοποννήσου 

Διεύθυνση Δευτεροβάθμιας Εκπαίδευσης Αργολίδας 

Ι.Το Γυμνάσιο Ασκληπιείου (0204010) σε Γυμνάσιο 
Λυγουριού. 

2. Το Γενικό Λύκειο Ασκληπιείου (0254010) σε Γενικό 
Λύκειο Λυγουριού. 

Η ισχύς της απόφασης αυτής αρχίζει από τη δημοσί¬ 
ευσή της στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 16 Ιανουάριου 2018 

Ο Υπουργός 

ΚΩΝΣΤΑΝΤΙΝΟΣ ΓΑΒΡΟΓΛΟΥ 


Αριθμ. 644/18/ΓΠ (2) 

Κανονισμός Διδακτορικών Σπουδών του Παιδα¬ 
γωγικού Τμήματος Ειδικής Αγωγής της Σχολής 
Ανθρωπιστικών και Κοινωνικών Επιστημών του 
Πανεπιστημίου Θεσσαλίας. 

Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΘΕΣΣΑΛΙΑΣ 

Έχοντας υπόψη: 

1. Τις διατάξεις του άρθρου 45, παρ. 2 του ν. 4485/2017 
(ΦΕΚ 114/4-8-2017, Α'), σύμφωνα με τις οποίες «Με 
απόφαση της Συνέλευσης του Τμήματος καταρτίζεται 
ο Κανονισμός Διδακτορικών Σπουδών του Τμήματος, ο 
οποίος εγκρίνεται από τη Σύγκλητο, δημοσιεύεται στην 
Εφημερίδα της Κυβερνήσεως, αναρτάται στο διαδικτυα¬ 
κό τόπο του Ιδρύματος και κοινοποιείται στο Υπουργείο 
Παιδείας,, Έρευνας και Θρησκευμάτων». 

2. Τις διατάξεις του άρθρου 85, παρ. 6, εδ. β του 
ν. 4485/2017 (ΦΕΚ 114/4-8-2017, Α'), σύμφωνα με τις 
οποίες «Τα ΑΕΙ οφείλουν, μέσα σε προθεσμία έξι (6) 
μηνών από την έναρξη ισχύος του παρόντος νόμου να 
καταρτίσουν και να δημοσιεύσουν τους κανονισμούς 
του άρθρου 45». 

3. Την απόφαση της Συνέλευσης του Παιδαγωγικού 
Τμήματος Ειδικής Αγωγής στην αριθμ. 69/13-12-2017 
συνεδρίασή της. 

4. Το γεγονός ότι από τις διατάξεις της απόφασης αυ¬ 
τής δεν προκαλείται δαπάνη σε βάρος του προϋπολο¬ 
γισμού του Ιδρύματος, αποφασίζουμε: 

ΚΑΝΟΝΙΣΜΟΣ ΔΙΔΑΚΤΟΡΙΚΩΝ ΣΠΟΥΔΩΝ 

ΤΟΥ ΠΑΙΔΑΓΩΓΙΚΟΥ ΤΜΗΜΑΤΟΣ 

ΕΙΔΙΚΗΣ ΑΓΩΓΗΣ ΤΗΣ ΣΧΟΛΗΣ ΑΝΘΡΩΠΙΣΤΙΚΩΝ 

ΚΑΙ ΚΟΙΝΩΝΙΚΩΝ ΕΠΙΣΤΗΜΩΝ 

ΤΟΥ ΠΑΝΕΠΙΣΤΗΜΙΟΥ ΘΕΣΣΑΛΙΑΣ 

ΑΡΘΡΟ 1 

ΣΚΟΠΟΣ ΤΗΣ ΔΙΔΑΚΤΟΡΙΚΗΣ ΔΙΑΤΡΙΒΗΣ ΣΤΟ 
ΠΤΕΑ 

Αποστολή των Προγραμμάτων Μεταπτυχιακών Σπου¬ 
δών (ΠΜΣ) του Παιδαγωγικού Τμήματος Ειδικής Αγω¬ 
γής (ΠΤΕΑ) που οδηγούν στην απόκτηση Διδακτορικής 
Διατριβής (ΔΔ) είναι η δημιουργία υψηλής ποιότητας 
επιστημονικής έρευνας όπως επίσης και η δημιουργία 
επιστημόνων ικανών να συμβάλλουν στην πρόοδο της 
επιστήμης, της έρευνας και των εφαρμογών. 

Συγχρόνως, τα Προγράμματα Διδακτορικών Σπου¬ 
δών αποτελούν για το ΠΤΕΑ, αλλά και το Πανεπιστήμιο 
Θεσσαλίας γενικότερα, πηγή ακαδημαϊκού κύρους και 
διεθνούς διάκρισης και συμβάλλουν στην αναβάθμιση 
της ερευνητικής παραγωγής, με έμφαση στην παραγωγή 
επιστημονικών εργασιών που εκπονούνται στο πλαίσιο 
τους. 

Η διαδικασία απόκτησης Διδακτορικού Διπλώματος 
στο ΠΤΕΑ αποσκοπεί όχι μόνον στην εκπόνηση της Δι¬ 
δακτορικής Διατριβής, αλλά και γενικότερα στην προε¬ 
τοιμασία των Υποψήφιων Διδακτόρων (ΥΔ) ούτως ώστε 
να είναι ικανοί να στελεχώσουν το ερευνητικό και επι¬ 
χειρηματικό δυναμικό της Ελλάδας και του εξωτερικού 
αλλά και να ακολουθήσουν μια επιτυχημένη ανεξάρτητη 
σταδιοδρομία στον ακαδημαϊκό χώρο. Αυτό συνεπάγε¬ 
ται ότι, στα πλαίσια της διαδικασίας για την εκπόνηση 
της Διδακτορικής Διατριβής και την απόκτηση του Δι¬ 
δακτορικού Διπλώματος, οι ΥΔ θα αποκτήσουν εμπειρίες 
από ένα ευρύ φάσμα λειτουργιών που συνεπάγεται η 
ακαδημαϊκή σταδιοδρομία, συμπεριλαμβανομένηςτης 
ερευνητικής και της διδακτικής δραστηριότητας. 

ΑΡΘΡΟ 2 

ΠΡΟΫΠΟΘΕΣΕΙΣ ΕΙΣΑΓΩΓΗΣ ΥΠΟΨΗΦΙΩΝ 
ΔΙΔΑΚΤΟΡΩΝ ΣΤΟ ΠΤΕΑ 

I. Προϋποθέσεις 

Δικαίωμα υποβολής αίτησης για εκπόνηση διδακτο¬ 
ρικής διατριβής έχει ο κάτοχος Διπλώματος Μεταπτυ¬ 
χιακών Σπουδών (Δ.Μ.Σ.) Α.Ε.Ι. της ημεδαπής ή ανα¬ 
γνωρισμένου ως ισότιμου της αλλοδαπής ή ενιαίου και 
αδιάσπαστου τίτλου σπουδών μεταπτυχιακού επιπέδου 


του άρθρου 46. Σε ειδικές περιπτώσεις που προβλέπο- 
νται από τον Κανονισμό Διδακτορικών Σπουδών, γίνεται 
αιτιολογημένα δεκτός ως υποψήφιος διδάκτορας και μη 
κάτοχος Δ.Μ.Σ. 

Ειδικές περιπτώσεις: 

Αίτηση για ένταξη στο Πρόγραμμα Διδακτορικών 
Σπουδών του ΠΤΕΑ χωρίς κατοχή ΜΔΕ μπορούν να 
υποβάλουν οι εξής κατηγορίες: 

1. Κάτοχοι Διδακτορικού Διπλώματος σε συναφή κλά¬ 
δο ιδρύματος της ημεδαπής ή της αλλοδαπής αναγνω¬ 
ρισμένου από το ΔΟΑΤΑΠ. 

2. Ερευνητές αναγνωρισμένων ερευνητικών ιδρυμά¬ 
των και επιστημονικών κέντρων με διακεκριμένη πα¬ 
ρουσία στον επιστημονικό χώρο ή σημαντικό αριθμό 
πρωτότυπων δημοσιεύσεων. Για τη συγκεκριμένη αυτή 
περίπτωση η Συνέλευση του ΠΤΕΑ ορίζει ειδική επιτρο¬ 
πή, η οποία υποβάλει τεκμηριωμένη εισήγηση για την 
εισαγωγή ή όχι του υποψηφίου στο Διδακτορικό Πρό¬ 
γραμμα Σπουδών. 

II. Διαδικασία επιλογής 

Ο υποψήφιος υποβάλλει αίτηση για ΔΔ, η οποία συνο¬ 
δεύεται από όλα τα έγγραφα που ορίζονται στον παρό¬ 
ντα κανονισμό (άρθρο 2. III, και άρθρο 3), στη Γραμματεία 
του ΠΤΕΑ κατά τη διάρκεια του ακαδημαϊκού έτους, και 
ειδικότερα κατά τους μήνες Οκτώβριο - Φεβρουάριο - 
Απρίλιο κάθε ακαδημαϊκού έτους. Στην αίτηση ανα¬ 
γράφονται υποχρεωτικά ο προτεινόμενος τίτλος και η 
γλώσσα εκπόνησης της ΔΔ, η οποία μπορεί να είναι δι¬ 
αφορετική της Ελληνικής, καθώς και ο προτεινόμενος 
επιβλέπων Καθηγητής, με τον οποίο ο υποψήφιος έχει 
προηγουμένως έρθει σε συνεννόηση και έχει την σύμ¬ 
φωνη γνώμη του και του οποίου το γνωστικό αντικείμενο 
ή/και τα ερευνητικά ενδιαφέροντα έχουν άμεση σχέση 
και συνάφεια με το θεματικό πεδίο στο οποίο εμπίπτει 
η προτεινόμενη ΔΔ. Η Συνέλευση του Τμήματος, αφού 
λάβει υπόψη τις αιτήσεις που έχουν υποβληθεί, τις κατη¬ 
γοριοποιεί με βάση την συνάφεια του ερευνητικού αντι¬ 
κειμένου, και ορίζει μία τριμελή επιτροπή ανά κατηγορία 
αιτήσεων. Κάθε τριμελής επιτροπή, που αποτελείται από 
μέλη ΔΕΠ του Τμήματος, εξετάζει την πληρότητα των 
τυπικών προσόντων των υποψηφίων και καλεί τους υπο¬ 
ψηφίους σε συνέντευξη. Κατόπιν η επιτροπή εισηγείται 
στη Συνέλευση του Τμήματος η οποία και λαμβάνει την 
οριστική απόφαση. 

Η Γραμματεία καλείται να στείλει την Ερευνητική 
Πρόταση, το βιογραφικό του εν δυνάμει ΥΔ καθώς και 
το υπόμνημα της Επιτροπής σε όλα τα μέλη ΔΕΠ του 
Τμήματος πριν την ημερομηνία συζήτησηςτου θέματος 
στην Συνέλευση. 

Η Συνέλευση του Τμήματος, αφού λάβει τη γνώμη 
του προτεινόμενου επιβλέποντος, τη συνεκτιμά με το 
υπόμνημα της επιτροπής και εγκρίνει ή απορρίπτει αι¬ 
τιολογημένα την αίτηση του υποψηφίου. Στην εγκριτική 
απόφαση ορίζεται και η γλώσσα συγγραφής της διδακτο¬ 
ρικής διατριβής. Επίσης, η Συνέλευση ορίζει καιΤριμελή 
Συμβουλευτική Επιτροπή (ΤΣΕ), μετά από πρόταση του 
επιβλέποντος Καθηγητή. 

II. Απαιτούμενα δικαιολογητικά 

Οι ενδιαφερόμενοι που καλύπτουν τις προϋποθέσεις 
που αναγράφονται στο παρόν Άρθρο υποβάλουν στη 
Γραμματεία φάκελο υποψηφιότητας ο οποίος περιλαμ¬ 
βάνει απαραίτητα τα παρακάτω: 

1. Έντυπη αίτηση στην Γραμματεία του Τμήματος (σύμ¬ 
φωνα με το πρότυπο που επισυνάπτεται στον παρόντα 
κανονισμό) στην οποία θα αναγράφεται ο τίτλος της ΔΔ, 
η προτεινόμενη γλώσσα εκπόνησης και ο επιβλέπων 
Καθηγητής. 

2. Τίτλο (ή τίτλους) σπουδών με την σχετική βεβαίωση 
ισοτιμίας, όπου αυτή απαιτείται, που θα συνοδεύεται 
από επικυρωμένο αντίγραφο αναλυτικής βαθμολογίας. 

3. Επικυρωμένο αντίγραφο του μεταπτυχιακού διπλώ¬ 
ματος ειδίκευσης ή του διδακτορικού διπλώματος και 
αναγνώριση του ΔΟΑΤΑΠ, σε περίπτωση που το ΜΔΕ ή το 
ΔΔ χορηγήθηκε από ομοταγές ίδρυμα του εξωτερικού. 

4. Επικυρωμένο αντίγραφο του πιστοποιητικού γλωσ¬ 
σομάθειας σε επίπεδο τουλάχιστον Β2. 

5. Δύο συστατικές επιστολές κατά προτίμηση από μέλη 
ΔΕΠ ΑΕΙ. 

6. Βεβαίωση του προτεινόμενου κύριου επιβλέποντα 
Καθηγητή της ΔΔ όπου θα αναγράφεται η σύμφωνη γνώ¬ 
μη του για την επίβλεψη της διατριβής. 

7. Σχέδιο πρότασης διδακτορικής διατριβής, σε έντυπη 
και ηλεκτρονική μορφή, το οποίο περιλαμβάνει απαραί¬ 
τητα αυτά τα οποία ορίζονται στο άρθρο 3 του παρόντος 
κανονισμού. 

8. Αναλυτικό βιογραφικό σημείωμα επιστημονικής και 
επαγγελματικής δραστηριότητας. 

9. Αντίγραφα δημοσιεύσεων σε επιστημονικά περιοδι¬ 
κά ή ανακοινώσεις σε επιστημονικά συνέδρια ή συμμε¬ 
τοχή σε ερευνητικά προγράμματα ή άλλα παραστατικά 
επιστημονικής, ακαδημαϊκής ή επαγγελματικής δράσης 
(αν υπάρχουν). 

IV. Προκήρυξη ή πρόσκληση εκδήλωσης ενδιαφέρο¬ 
ντος για εκπόνηση ΔΔ στο ΠΤΕΑ 

Το ΠΤΕΑ μπορεί να προκηρύσσει θέσεις υποψήφιων 
διδακτόρων, σύμφωνα με όσα ορίζονται στον παρόντα 
Κανονισμό Διδακτορικών Σπουδών. Οι σχετικές προκη¬ 
ρύξεις δημοσιοποιούνται διά του ημερήσιου τύπου και 
αναρτώνται στον διαδικτυακό τόπο του ΠΤΕΑ του ΠΘ. 

Οι προϋποθέσεις, οι όροι, οι προθεσμίες και οι διαδικα¬ 
σίες κατάθεσης υποψηφιοτήτων και επιλογής ΥΔ, καθώς 
και πρόσθετες υποχρεώσεις των ΥΔ, ρήτρες, παραδοτέα 
και χρονικά όρια ολοκλήρωσης των ΔΔ, μνημονεύονται 
ρητά στις σχετικές προκηρύξεις και προσκλήσεις. 

ΑΡΘΡΟ 3 

ΔΟΜΗ, ΠΕΡΙΕΧΟΜΕΝΟ ΚΑΙ ΕΚΤΑΣΗ 

ΤΗΣ ΕΡΕΥΝΗΤΙΚΗΣ ΠΡΟΤΑΣΗΣ ΠΑΔΔ 

Η ερευνητική πρόταση για τη ΔΔ υποβάλλεται προς 
την Συνέλευση σε έντυπη και ηλεκτρονική μορφή, έχει 
έκταση 2.500 λέξεις. Η γλώσσα συγγραφής της ερευνη¬ 
τικής πρότασης είναι η ελληνική έστω κι αν η γλώσσα 
συγγραφής της ΔΔ πρόκειται να είναι διαφορετική. Η 
ερευνητική πρόταση αποτελείται απαραίτητα από τα 
εξής μέρη: 


•ΤΙΤΛΟΣ 

Ο τίτλος της ΔΔ θα πρέπει να είναι περιεκτικός, σαφής 
και να μην έχει συντομογραφίες εκτός κι αν προηγείται 
ο πλήρης όρος. 

• ΠΕΡΙΛΗΨΗ (μέχρι 200 λέξεις) 

Η περίληψη θα περιλαμβάνει πολύ σύντομη βιβλιο¬ 
γραφική ανασκόπηση, ανάδειξη της πρωτοτυπίας του 
ερευνητικού έργου, προτεινόμενη μεθοδολογία και 
προσδοκώμενα αποτελέσματα. 

• ΕΙΣΑΓΩΓΗ-ΒΙΒΛΙΟΓΡΑΦΙΚΗ ΑΝΑΣΚΟΠΗΣΗ (μέχρι 
1000 λέξεις) 

Στο μέρος αυτό περιγράφεται με σαφήνεια ποιο είναι 
το επιστημονικό υπόβαθρο της έρευνας, ή/και το κοινω¬ 
νικό πρόβλημα που πρόκειται να διερευνηθεί. 

Παρουσιάζεται το σημερινό επίπεδο γνώσεων στη 
διεθνή βιβλιογραφία στο αντικείμενο της ερευνητικής 
πρότασης. Η αναδρομή στη βιβλιογραφία αναφέρεται 
σε κάθε κύριο επιστημονικό και τεχνολογικό θέμα που 
άπτεται άμεσα του ερευνητικού αντικειμένου της πρότα¬ 
σης. Η ανασκόπηση περιλαμβάνει και τα αποτελέσματα 
ερευνών που έχουν διεξαχθεί στον ελληνικό και διεθνή 
χώρο και έχουν δημοσιευτεί σε ξενόγλωσσα ή ελληνικά 
επιστημονικά περιοδικά. Τα επιστημονικά άρθρα στα 
οποία αναφέρεται η βιβλιογραφική ανασκόπηση, κα¬ 
ταγράφονται ως πλήρεις βιβλιογραφικές αναφορές στο 
πεδίο «Βιβλιογραφία». 

• ΣΗΜΑΝΤΙΚΟΤΗΤΑΤΗΣ ΕΡΕΥΝΑΣ (μέχρι 300 λέξεις) 

Μετά την ανασκόπηση της βιβλιογραφίας, γίνεται 

αναφορά στο έναυσμα για την ενασχόληση με το θέμα, 
στην πρωτοτυπία της, στο κενό της ελληνικής ή/και της 
διεθνούς βιβλιογραφίας σχετικά με το θέμα και γιατί εί¬ 
ναι σημαντικό να πραγματοποιηθεί η έρευνα αυτή, και 
τέλος, η εκτίμηση της συμβολής του προτεινόμενου έρ¬ 
γου στην πρόοδο της επιστήμης ή/και στην κοινωνική 
ανάπτυξη καθώς και οι εκπαιδευτικές της προεκτάσεις. 

• ΣΤΟΧΟΣ (μέχρι 100 λέξεις) 

Ποιο είναι το ερευνητικό ερώτημα; 

Στο μέρος αυτό παρουσιάζεται με σαφήνεια ο στό¬ 
χος, οι ερευνητικές υποθέσεις, καθώς και τα επιμέρους 
ερευνητικά ερωτήματα που θα απαντηθούν από την 
προτεινόμενη έρευνα. 

• ΜΕΘΟΔΟΛΟΓΙΑ (μέχρι 400 λέξεις) 

Που και πως θα γίνει η έρευνα; 

Στο μέρος αυτό περιγράφεται η μεθοδολογία για την 
εκτέλεση του προτεινόμενου ερευνητικού έργου και 
παρατίθενται οι επιμέρους τεχνικές που θα χρησιμο¬ 
ποιηθούν. Αναφέρεται η ερευνητική προσέγγιση που 
υιοθετείται (ποιοτική, ποσοτική), και με βάση την προ¬ 
σέγγιση αυτή προσδιορίζονται τα επιμέρους στοιχεία της 
έρευνας (ο πληθυσμός στον οποίο θα γίνει η έρευνα, ο 
τρόπος καθορισμού του δείγματος, τα κριτήρια επιλο¬ 
γής του πληθυσμού, η λήψη δεδομένων, η ανάλυση των 
δεδομένων κ.λπ.). 

Γίνεται αναφορά στη διασφάλιση της ερευνητικής και 
ηθικής δεοντολογίας. 

• ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ (μέχρι 400 λέξεις) 

Στο μέρος αυτό περιγράφονται τα πιθανά αποτελέ¬ 
σματα που αναμένεται να προκόψουν από την πραγ¬ 
ματοποίηση του προτεινόμενου ερευνητικού έργου, 

και η συσχέτισή τους με το ερευνητικό ερώτημα και τις 
ερευνητικές υποθέσεις. 

• ΧΡΟΝΟΔΙΑΓΡΑΜΜΑ (μέχρι 100 λέξεις) 

Πότε θα γίνει η έρευνα; 

Στο μέρος αυτό παρουσιάζεται το χρονοδιάγραμμα 
της έρευνας 

• ΒΙΒΛΙΟΓΡΑΦΙΑ 

Στη βιβλιογραφία θα παρατίθενται μέχρι 50 αναφορές 
οι οποίες θα προέρχονται κυρίως από διεθνή επιστημο¬ 
νικά άρθρα και όχι από βιβλία (ο αριθμός των λέξεων της 
Βιβλιογραφίας δεν αθροίζονται στο σύνολο των λέξεων 
της πρότασης). 

Για τη συγγραφή της βιβλιογραφίας συνιστάται να 
ακολουθείται τα σύστημα ΑΡΑ (ΜβιίοβΙ οί ϊΓιθ ΑΐΎΐθπςΒη 
Ρ5γςΓιοΙος|ίς3ΐ Α55οςί3ΐίοη, 2010,6ΐΓι θάίΐίοη). Θα πρέπει 
να ληφθεί μέριμνα ούτως ώστε όλες οι σύντομες βιβλιο¬ 
γραφικές αναφορές που γίνονται στο κείμενο, να περι¬ 
λαμβάνονται ως πλήρεις βιβλιογραφικές αναφορές στο 
πεδίο αυτό και το αντίστροφο. 

ΑΡΘΡΟ 4 

ΚΑΘΟΡΙΣΜΟΣ ΚΑΙ ΑΝΑΜΟΡΦΩΣΗ 
ΤΡΙΜΕΛΟΥΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ 
(ΤΣΕ) 

Η Συνέλευση του ΠΤΕΑ ορίζει, για κάθε υποψήφιο δι¬ 
δάκτορα,Τριμελή Συμβουλευτική Επιτροπή (ΤΣΕ) για την 
επίβλεψη και καθοδήγηση του ΥΔ κατά τη διάρκεια της 
εκπόνησης της Διδακτορικής του Διατριβής, μετά από 
σχετική εισήγηση/πρόταση του επιβλέποντα Καθηγητή 
τηςΔΔ. 

I. Η σύνθεση της Τριμελούς Συμβουλευτικής Επιτρο¬ 
πής (ΤΣΕ) 

Η Τριμελής Συμβουλευτική Επιτροπή αποτελείται από: 

1) Τον κύριο επιβλέποντα της διατριβής ο οποίος πρέ¬ 
πει: α) να έχει τη βαθμίδα είτε του Καθηγητή, είτε του 
Αναπληρωτή Καθηγητή, είτε του Επίκουρου Καθηγητή, 
και β) να είναι μέλος ΔΕΠ του ΠΤΕΑ. Δεν μπορεί να είναι 
κύριοι επιβλέποντες της διατριβής: α) διδάσκοντες από 
άλλα εκπαιδευτικά ιδρύματα, β) μη μέλη ΔΕΠ. 

2) Δύο μέλη που μπορεί να είναι μέλη ΔΕΠ του ΠΤΕΑ ή 
άλλου Τμήματος, του Πανεπιστημίου Θεσσαλίας ή άλλου 
Πανεπιστημίου της ημεδαπής ή της αλλοδαπής και να 
βρίσκονται στην βαθμίδα του Καθηγητή, του Αναπλη¬ 
ρωτή Καθηγητή ή του Επίκουρου Καθηγητή. Επίσης, 
μέλη της ΤΣΕ μπορεί να είναι ερευνητές των βαθμιδών 
Α', Β' ή Γ' αναγνωρισμένου ερευνητικού κέντρου του 
εσωτερικού ή του εξωτερικού, οι οποίοι είναι κάτοχοι 
Διδακτορικού Διπλώματος. Τα μέλη της ΤΣΕ πρέπει να 
έχουν την ίδια, ή συναφή επιστημονική ειδικότητα, με 
αυτή στην οποία ο ΥΔ εκπονεί την ΔΔ του. 

II. Ο ρόλος του κύριου επιβλέποντα 

Ο επιβλέπων Καθηγητής σε συνεργασία με τα υπόλοι¬ 
πα μέλη τηςΤριμελούς Συμβουλευτικής Επιτροπής (ΤΣΕ), 
παρακολουθεί την πορεία του ΥΔ, τον συμβουλεύει και 
τον καθοδηγεί σε θέματα που σχετίζονται με τις σπου¬ 
δές του, την διεξαγωγή της έρευνας και την συγγραφή 
της ΔΔ και εισηγείται στην Συνέλευση θέματα που τον 
αφορούν. 


III. Ο ρόλος των δύο μελών της ΤΣΕ 

Τα μέλη της ΤΣΕ σε συνεργασία με τον επιβλέποντα Κα¬ 
θηγητή σε τακτά χρονικά διαστήματα και οπωσδήποτε 
πριν την κατάθεση της ερευνητικής πρότασης και των 
ετήσιων εκθέσεων προόδου συναντιούνται με τον ΥΔ 
με σκοπό να παρακολουθούν την πορεία της ΔΔ και να 
καθοδηγούν τον ΥΔ στην επιτυχή ολοκλήρωση της ΔΔ. 

IV. Αντικατάσταση μέλους τηςΤΣΕ και του επιβλέποντα 
Καθηγητή 

1. Η αντικατάσταση μέλους της ΤΣΕ μπορεί να γίνει 
κατόπιν αιτιολογημένης αίτησης του επιβλέποντα Κα¬ 
θηγητή προς την Συνέλευση. Στην ίδια αίτηση θα πρέπει 
επίσης να αναφέρεται το όνομα του αντικαταστάτη, ο 
οποίος είναι υποχρεωτικό να πληροί τις προϋποθέσεις 
που αναγράφονται στον παρόντα Κανονισμό (άρθρο 4,1). 

2. Αν ο αρχικός επιβλέπων μετακινηθεί σε άλλο Α.Ε.Ι. 
ή Τμήμα Α.Ε.Ι. ή συνταξιοδοτηθεί, συνεχίζει να τελεί 
χρέη επιβλέποντος των διδακτορικών διατριβών που 
έχει αναλάβει, και ο τίτλος απονέμεται από το Α.Ε.Ι., στο 
οποίο ανήκει το Τμήμα, όπου ξεκίνησε η εκπόνηση της 
διατριβής. Εναλλακτικά, η Συνέλευση δύναται να ορίσει 
άλλον επιβλέποντα με το ίδιο ή συναφές επιστημονικό 
αντικείμενο με το θέμα της ΔΔ, μετά από σύμφωνη γνώ¬ 
μη του κύριου επιβλέποντα της ΔΔ και αποδοχή του νέου 
επιβλέποντα Καθηγητή μέλους ΔΕΠ του ΠΤΕΑ. 

ΑΡΘΡΟ 5 

ΧΡΟΝΙΚΗ ΔΙΑΡΚΕΙΑ 

ΤΩΝ ΔΙΔΑΚΤΟΡΙΚΩΝ ΣΠΟΥΔΩΝ 

1. Η χρονική διάρκεια για την απόκτηση του ΔΔ δεν 
μπορεί να είναι μικρότερη από τρία (3) πλήρη ημερο¬ 
λογιακά έτη από την ημερομηνία ορισμού τηςΤΣΕ. Το 
μέγιστο επιτρεπόμενο χρονικό διάστημα ορίζεται στα 
δέκα (10) πλήρη ημερολογιακά έτη απάτην ημερομηνία 
ορισμού τηςΤΣΕ. Αν ο ΥΔ δεν έχει κάνει αίτηση παρά¬ 
τασης ή διακοπής των σπουδών μετά την παρέλευση 
10ετίας, διαγράφεται αυτομάτως. 

Οι υποψήφιοι διδάκτορες έχουν μέχρι πέντε (5) πλήρη 
ακαδημαϊκά έτη από την πρώτη εγγραφή τους, όλα τα δι¬ 
καιώματα και τις παροχές που προβλέπονται και για τους 
φοιτητές του δεύτερου κύκλου σπουδών (Προγράμματα 
Μεταπτυχιακών Σπουδών). Μέχρι και πέντε (5) έτη μετά 
την ολοκλήρωση της διδακτορικήςτους διατριβής, δια¬ 
τηρούν δικαιώματα πρόσβασης, δανεισμού και χρήσης 
των ηλεκτρονικών υπηρεσιών των πανεπιστημιακών 
βιβλιοθηκών. 

2. Στην περίπτωση έγκρισης του αιτήματος του ΥΔ 
για αναστολή της φοίτησης για αντίστοιχο χρόνο, αυτό 
το χρονικό διάστημα δεν προσμετράται στο συνολικό 
χρόνο φοίτησης. 

ΑΡΘΡΟ 6 

ΥΠΟΧΡΕΩΣΕΙΣ ΤΩΝ ΥΔ 

1. Σε όλη τη διάρκεια της διαδικασίας εκπόνησης της 
Διδακτορικής του Διατριβής, ο ΥΔ οφείλει να ακολουθεί 
τις οδηγίες του επιβλέποντα Καθηγητή και των μελών της 
Τριμελούς Συμβουλευτικής Επιτροπής (ΤΣΕ), καθώς και 
να τηρεί τα χρονοδιαγράμματα που ορίζονται σε αυτό 
το κείμενο. 

2. Η τακτική φυσική παρουσία του ΥΔ στο ΠΤΕΑ θεω¬ 
ρείται απαραίτητη. Ο ΥΔ υποχρεούται, μετά από συνεν¬ 
νόηση με τον επιβλέποντα Καθηγητή, για ένα τουλάχι¬ 
στον εξάμηνο να έχει σε εβδομαδιαία βάση (οι μέρες 
και ώρες καθορίζονται από τον επιβλέποντα Καθηγητή) 
φυσική παρουσία στο ΠΤΕΑ και να συνεπικουρεί τον κύ¬ 
ριο επιβλέποντα της Διδακτορικής του Διατριβής στο 
ακαδημαϊκό και ερευνητικό του έργο. 

3. Σε όλη την διάρκεια της εκπόνησης της ΔΔ, ο ΥΔ 
έχει την υποχρέωση να απασχολείται μερικώς σε εργα¬ 
στηριακές, ερευνητικές, φροντιστηριακές, διδακτικές 
και άλλες ακαδημαϊκές δραστηριότητες του ΠΤΕΑ που: 
α) σχετίζονται άμεσα ή έμμεσα με το πεδίο της Διδακτο¬ 
ρικής του Διατριβής και β) συμβάλλουν στη γενικότερη 
ακαδημαϊκή του ανάπτυξη. Οι υποχρεώσεις αυτές ορίζο¬ 
νται από τον κύριο επιβλέποντα της ΔΔ. Για τις υπηρεσίες 
αυτές, δύναται να εγκριθεί από τη Συνέλευση ωριαία 
αντιμισθία, εφόσον υπάρχει οικονομική δυνατότητα ή/ 
και βεβαίωση για τις ανωτέρω ακαδημαϊκές δραστη¬ 
ριότητες ύστερα από σχετικό αίτημα του ΥΔ και με τη 
σύμφωνη γνώμη του επιβλέποντα της ΔΔ. Παράλληλα, 
η απασχόληση όλων των ΥΔ σε επιτηρήσεις εξετάσεων 
προπτυχιακών και μεταπτυχιακών μαθημάτων είναι υπο¬ 
χρεωτική κατόπιν απόφασης της Συνέλευσης. 

4. Ο ΥΔ μπορεί να υποχρεούται να παρακολουθήσει 
μαθήματα του ΠΜΣ του οικείου ή άλλου Τμήματος, 
μετά από αίτηση του επιβλέποντα Καθηγητή προς τη 
Συνέλευση του ΠΤΕΑ. Η παρακολούθηση αυτή μπορεί 
να συνεπάγεται τη συμμετοχή του σε εξετάσεις όχι όμως 
δικαίωμα ή υποχρέωση εγγραφής ή αποφοίτησης από 
άλλο ΠΜΣ. Μετά την επιτυχή παρακολούθηση των μα¬ 
θημάτων αυτών, ο ΥΔ παίρνει σχετική «Βεβαίωση παρα¬ 
κολούθησης» για κάθε μάθημα. Ο ΥΔ παραδίδει στην 
ΤΣΕ τις αντίστοιχες Βεβαιώσεις, η οποία και πιστοποιεί 
ότι αυτός ολοκλήρωσε την παρακολούθηση αυτών των 
μαθημάτων. 

5. Στην περίπτωση που το θέμα της ΔΔ άπτεται των 
θεμάτων που απαιτούν ειδική εκπαίδευση σε εκπαιδευ¬ 
τικά ή/και κλινικά πλαίσια, τότε η ΤΣΕ μετά από από¬ 
φαση της Συνέλευσης του ΠΤΕΑ μπορεί να απαιτήσει 
από τον ΥΔ, εκτός από τα μαθήματα, να ολοκληρώσει 
αριθμό ωρών πρακτικής άσκησης (έως 200 ώρες) σε κα¬ 
τάλληλες εκπαιδευτικές δομές (άρθρο 13, ν. 2640/1998, 
Α' 206). Αυτή η πρακτική άσκηση επιβλέπεται από τον 
υπεύθυνο της δομής/των δομών όπου εκπονείται η 
πρακτική άσκηση και τον επιβλέποντα Καθηγητή, οι 
οποίοι αξιολογούν την ανταπόκριση του ΥΔ στις απαι¬ 
τήσεις της πρακτικής άσκησης και χορηγούν σχετική 
βεβαίωση. Σε περίπτωση αρνητικής αξιολόγησης, το 
θέμα παραπέμπεται μετά από εισήγηση της ΤΣΕ στην 
Συνέλευσης του Τμήματος. 

6. Ο ΥΔ οφείλει να τηρεί τους κανόνες δεοντολογίας 
όπως αυτοί περιγράφονται στον Κώδικα Δεοντολογίας 
του Πανεπιστημίου Θεσσαλίας κατά την διεξαγωγή της 
έρευνας αλλά και κατά την συγγραφή της ΔΔ (κώδικας 
δεοντολογίας ΠΘ, 11.17,111.2. και 3.). 

7.0 ΥΔ οφείλει να επιδιώκει ενεργή παρουσία στην το¬ 
πική και διεθνή ακαδημαϊκή κοινότητα, συμμετέχοντας 
σε σεμινάρια ή επιστημονικά συνέδρια με παρουσιάσεις 


της έρευνας του και με δημοσιεύσεις σε περιοδικά/πρα- 
κτικά συνεδρίων με σύστημα κριτών. 

8. Είναι υποχρεωτική η συμμετοχή του ΥΔ στην ετήσια 
Επιστημονική Συνάντηση των ΥΔ του ΠΤΕΑ. 

ΑΡΘΡΟ 7 

ΔΙΚΑΙΩΜΑΤΑ ΤΩΝ ΥΔ 

1.0 ΥΔ δύναται να παρακολουθήσει και να εξεταστεί, 
κατά τη διάρκεια της φοίτησης του, σε ικανό αριθμό 
μαθημάτων του ΠΜΣ του ΠΤΕΑ, αν απαιτηθεί από την 
Τριμελή Συμβουλευτική Επιτροπή και μετά από έγκριση 
της Συνέλευσης. 

2. Στο πλαίσιο του διευρωπαϊκού προγράμματος 
Ει·35ΐηυ5, ο ΥΔ δικαιούται, αν και εφόσον το επιθυμεί, να 
μεταβεί σε άλλο Ευρωπαϊκό Πανεπιστήμιο για να εκπο¬ 
νήσει σχετικό με την Διατριβή του ερευνητικό ή ακαδη¬ 
μαϊκό έργο. Η φοίτηση στο Πανεπιστήμιο του εξωτερι¬ 
κού που είναι συμβεβλημένο με το πρόγραμμα Ει^ειπυε 
προσμετράται ως χρόνος φοίτησης στο πρόγραμμα 
σπουδών του οικείου Τμήματος και αναγνωρίζονται τα 
αντίστοιχα μαθήματα που ο ΥΔ θα παρακολουθήσει επι- 
τυχώς. Η φοίτηση στο πανεπιστήμιο υποδοχής πρέπει 
να γίνει σε αναγνωρισμένο Διδακτορικό Πρόγραμμα με 
τους όρους φοίτησης που ισχύουν για κάθε επιμέρους 
μάθημα. Η Ευρωπαϊκή Ένωση/το Ίδρυμα Κρατικών Υπο¬ 
τροφιών είναι δυνατόν να συμβάλει οικονομικά σχεδόν 
με πλήρη κάλυψη των απαιτούμενων εξόδων. 

3.0 ΥΔ έχει δικαίωμα για αλλαγή του θέματος της Δι¬ 
δακτορικής Διατριβής, αλλά μετά την παρέλευση του¬ 
λάχιστον ενός ακαδημαϊκού έτους και εφόσον κατατεθεί 
εισήγηση του επιβλέποντα Καθηγητή. 

4.0 ΥΔ έχει το δικαίωμα να υποβάλει προς τη Συνέλευ¬ 
ση αίτηση για αναστολή της φοίτησής του για την εκπό¬ 
νηση της ΔΔ μία φορά κατά τη διάρκεια των σπουδών 
του. Το χρονικό διάστημα της αναστολής δεν μπορεί να 
είναι μεγαλύτερο από ένα (1) έτος. 

5.0 ΥΔ έχει δικαίωμα να υποβάλει προςτη Συνέλευση 
αίτηση με σκοπό τη διακοπή της Διδακτορικής Διατριβής 
(αίτηση διαγραφής). Στην περίπτωση αυτή θα δεσμευτεί 
γραπτώς ότι δεν προτίθεται να εκπονήσει ΔΔ με άλλον 
επιβλέποντα Καθηγητή πάνω στο ίδιο θέμα, με την ίδια 
μεθοδολογία. 

ΑΡΘΡΟ 8 

ΠΑΡΑΚΟΛΟΥΘΗΣΗ ΠΡΟΟΔΟΥΤΗΣΔΔ 

1. Η ΤΣΕ σε συνεργασία με τον ΥΔ, οφείλει να υποβάλ¬ 
λει στη Συνέλευση του ΠΤΕΑ ετήσια έκθεση προόδου 
στο τέλος κάθε ακαδημαϊκού έτους. Συνεπώς, ο ΥΔ οφεί¬ 
λει να υποβάλλει εγγράφως στα μέλη τηςΤΣΕ αναλυτικό 
υπόμνημα (έκθεση πεπραγμένων) στο οποίο να περι¬ 
γράφει τα συγκεκριμένα βήματα προς την ολοκλήρωση 
της Διδακτορικής του Διατριβής που έλαβαν χώρα κατά 
το προηγούμενο έτος, ακολουθώντας το πρότυπο που 
επισυνάπτεται στον παρόντα κανονισμό, το αργότερο 
μέχρι τέλος Μαΐου και οπωσδήποτε πριν την ετήσια 
Επιστημονική Συνάντηση ΥΔ του ΠΤΕΑ κατά την οποία 
παρουσιάζει προφορικά, κατόπιν συνεννόησης με τον 
επιβλέποντα Καθηγητή, την πρόοδο της ΔΔ. 

Ο επιβλέπων Καθηγητής, με τη σύμφωνη γνώμη των 
μελών της ΤΣΕ, καταθέτει την έκθεση αυτή στη Συνέλευ¬ 
ση μέσα στο προβλεπόμενο διάστημα. 

2. Η ολοκλήρωση των ερευνητικών υποχρεώσεων 
του ΥΔ πιστοποιείται, από την ΤΣΕ στην εισηγητική της 
έκθεση με βάση το δημοσιευμένο πρωτότυπο ερευνη¬ 
τικό έργο του ΥΔ, το οποίο θα πρέπει να περιλαμβάνει 
τουλάχιστον δύο (2) πρωτότυπες ερευνητικές εργασίες 
σε περιοδικά/πρακτικά συνεδρίων με σύστημα κριτών 
και τρεις (3) παρουσιάσεις σε εθνικά ή διεθνή συνέδρια 
με σύστημα κριτών. 

3. Η Συνέλευση του ΠΤΕΑ, μετά από εισήγηση του 
επιβλέποντα Καθηγητή και με την σύμφωνη γνώμη της 
ΤΣΕ, μπορεί να αποφασίσει τη διαγραφή του ΥΔ από το 
Πρόγραμμα Διδακτορικών Σπουδών, σε περίπτωση που 
ο ΥΔ: α) δεν υποβάλει την ετήσια έκθεση προόδου, β) δεν 
παρακολουθεί και συμμετέχει για δύο (2) συνεχόμενα έτη 
στην Ετήσια Επιστημονική Συνάντηση ΥΔ του ΠΤΕΑ, γ) 
δεν ανταποκρίνεται στην επικουρική εργασία που του 
έχει ανατεθεί από το Τμήμα, δ) ο ίδιος έχει αναιτιολόγητα 
διακόψει το έργο της εκπόνησης της Διατριβής και ε) έχει 
υποπέσει στο παράπτωμα της λογοκλοπής, όπως αυτό 
περιγράφεται Άρθρο 12. του παρόντος Κανονισμού. Επί¬ 
σης, αν ο επιβλέπων Καθηγητής δηλώσει αδυναμία συνέ¬ 
χισης της επίβλεψης συγκεκριμένης ΔΔ για οποιοδήποτε 
λόγο, η Συνέλευση του Τμήματος οφείλει να προβεί σε 
ανασυγκρότηση της ΤΣΕ με ορισμό νέου επιβλέποντος. 
Σε περίπτωση αδυναμίας εξεύρεσης άλλου επιβλέπο- 
ντος ο ΥΔ οφείλει να υποβάλει αίτηση διαγραφής. 

ΑΡΘΡΟ 9 

ΜΟΡΦΗ, ΕΚΤΑΣΗ, ΓΛΩΣΣΑ, ΕΚΤΥΠΩΣΗ 

ΑΝΑΤΥΠΑ ΤΗΣ ΔΔ 

Μορφή. Η ΔΔ θα πρέπει απαραιτήτως να περιλαμβάνει 
τα ακόλουθα: Εξώφυλλο, Δήλωση του ΥΔ ότι το κείμενο 
της ΔΔ δεν αποτελεί προϊόν αντιγραφής - λογοκλοπής, 
Πίνακα Περιεχομένων, Περίληψη, Εισαγωγή, Ερευνητικές 
Υποθέσεις, Μεθοδολογία (Δείγμα, Εργαλεία, Διαδικασία, 
Στατιστική Ανάλυση), Αποτελέσματα, Συζήτηση, Περι¬ 
ορισμοί της Έρευνας, Βιβλιογραφία, Παραρτήματα (αν 
κρίνεται απαραίτητο). 

Για το ομοιόμορφο του τρόπου συγγραφής, σε ότι 
αφορά τις βιβλιογραφικές αναφορές, προτείνεται να 
ακολουθείται το σύστημα ΑΡΑ ΒθίθΓθπςίης 5ΐγΙθ (6ΐΓι 
θόίΐίοη οί ΐήθ ΡυόΝςθΐίοη ΜθηυβΙ οί ΐήθ ΑιτηθπςΒη 
Ρ5γςΓιοΙθ9Κ3ΐ Α55οςί3ΐίοη (2010). 

Έκταση: Η έκταση της ΔΔ αποφασίζεται από κοινού με 
τον ΥΔ και τον επιβλέποντα Καθηγητή και με την σύμ¬ 
φωνη γνώμη της ΤΣΕ. 

Γλώσσα. Η γλώσσα της ΔΔ καθορίζεται με απόφαση 
της Συνέλευσης μετά από πρόταση της ΤΣΕ. Εξώφυλλο. 
Στο εξώφυλλο θα αναφέρονται, στο άνω μέρος, η Σχολή, 
το Τμήμα και το Πανεπιστημιακό Ίδρυμα. Ακολουθούν ο 
τίτλος της ΔΔ, το όνομα και η ιδιότητα του συγγραφέα 
και ο χαρακτηρισμός «ΔΙΔΑΚΤΟΡΙΚΗ ΔΙΑΤΡΙΒΗ». Στο 
κάτω μέρος αναγράφονται ο τόπος και ο χρόνος κατάθε¬ 
σης της. Τα ίδια επαναλαμβάνονται στο εσώφυλλο, στη 
δεύτερη σελίδα του οποίου αναφέρονται τα ονόματα 
και η βαθμίδα των μελώντηςΤριμελούςΣυμβουλευτικής 


και της Επταμελούς Εξεταστικής Επιτροπής, κατά σειρά, 
διαχωρισμένα μεταξύ τους και με πρώτο το όνομα του 
επιβλέποντα Καθηγητή. 

Η Εκτύπωση. Η έκδοση μπορεί να γίνεται είτε με τη 
μέθοδο της εκτύπωσης είτε με φωτοαντιγραφική πα¬ 
ραγωγή, σε δύο όψεις, εφ' όσον πληρούνται οι όροι της 
καλαισθησίας του κειμένου και της ευκρίνειας των σχη¬ 
μάτων, διαγραμμάτων, εικόνων κ.λπ. Η εκτύπωση της 
ΔΔ γίνεται μετά από άδεια, κατόπιν ελέγχου του τελικού 
κειμένου, από την Τριμελή Συμβουλευτική Επιτροπή. Η 
οριστική εκτύπωση της ΔΔ γίνεται μετά από την επιτυ¬ 
χή προφορική δοκιμασία και τις τυχόν προτάσεις για 
βελτιώσεις ή διορθώσεις από την Επταμελή Εξεταστική 
Επιτροπή. 

Ανάτυπα ΔΔ. Ο ΥΔ καταθέτει, στη Γραμματεία του 
ΠΤΕΑ ανάτυπα της Διατριβής του σύμφωνα με την κεί¬ 
μενη νομοθεσία. 

ΑΡΘΡΟ 10 

ΕΓΚΡΙΣΗ ΤΗΣ ΔΔ 

Αφού η ΤΣΕ βεβαιώσει επιτυχή πρόοδο της ΔΔ (όπως 
ορίζεται στο άρθρο 9. του παρόντος Κανονισμού) και μετά 
την τελική ετήσια έκθεση προόδου, ο ΥΔ, σε συνεννόη¬ 
ση με τον επιβλέποντα Καθηγητή, αποστέλλει στην ΤΣΕ 
την ΔΔ σε ηλεκτρονική μορφή (η ΔΔ αποστέλλεται και σε 
έντυπη μορφή εφόσον κάποιο μέλος της ΤΣΕ το επιθυ¬ 
μεί). Εφόσον η ΤΣΕ κρίνει ότι το έργο που έχει επιτελέσει 
ο υποψήφιος στοιχειοθετεί ολοκληρωμένη Διδακτορική 
Διατριβή, εγκρίνει τη συγγραφή της και διαμορφώνει τον 
τελικό τίτλο της (αν παρίσταται ανάγκη). Στη συνέχεια ο 
ΥΔ υποβάλει αίτηση στη Γραμματεία για τη δημόσια υπο¬ 
στήριξη της. Εφόσον η ΤΣΕ αποδεχθεί την αίτηση του ΥΔ 
συντάσσει αναλυτική εισηγητική έκθεση και την υποβάλει 
στη Συνέλευση ζητώντας τον ορισμό 7μελούς Εξεταστι¬ 
κής Επιτροπής (ΕΕ) για την κρίση της ΔΔ. 

Μετά τον ορισμό της 7μελούς Εξεταστικής Επιτροπής 
(ΕΕ) από την Συνέλευση, αποστέλλεται σε αυτήν από τον 
ΥΔ το τελικό κείμενο της ΔΔ. Με την σύμφωνη γνώμη 
της ΕΕ και με ευθύνη του επιβλέποντα καλείται ο ΥΔ, 
εντός εύλογου χρονικού διαστήματος, για τη δημόσια 
παρουσίαση και υποστήριξη της ΔΔ. 

ΑΡΘΡΟ 11 

ΥΠΟΣΤΗΡΙΞΗ-ΑΠΟΝΟΜΗ ΔΔ 

Η τελική υποστήριξη της ΔΔ πραγματοποιείται δημό¬ 
σια ενώπιον της 7μελούς ΕΕ, εφόσον ο ΥΔ έχει καταθέ¬ 
σει την τελική έντυπη μορφή της Διατριβής του, (ί) στα 
μέλη της ΕΕ, και (Μ) στη Γραμματεία του Τμήματος (δύο 
αντίτυπα). 

Η διαδικασία της δημόσιας υποστήριξης προϋποθέ¬ 
τει τη φυσική παρουσία των τεσσάρων (4) τουλάχιστον 
μελών της εξεταστικής επιτροπής, ενώ τα λοιπά μέλη 
μπορούν να συμμετέχουν και μέσω τηλεδιάσκεψης 

Ο χρόνος της παρουσίασης της ΔΔ από τον ΥΔ προσ¬ 
διορίζεται από τον επιβλέποντα Καθηγητή. 

Διαφάνειες ή άλλα απεικονιστικά βοηθήματα επιτρέ¬ 
πεται να χρησιμοποιηθούν σε περιορισμένο αριθμό με 
σκοπό να γίνουν κατανοητά ορισμένα αποτελέσματα της 
ΔΔ (γραφικές παραστάσεις, σχήματα κά.). 

Μετά την προφορική παρουσίαση της ΔΔ, τα μέλη της 
ΕΕ υποβάλλουν ερωτήσεις στον ΥΔ και εν συνεχεία η ΕΕ 
συνεδριάζει κατ’ ιδίαν, χωρίς την παρουσία τρίτων, για να 
αποφασίσει για την έγκριση και τη βαθμολογία της ΔΔ. Η 
Επταμελής Εξεταστική Επιτροπή κρίνει την ΔΔ ως προς 
την ποιότητα, την πληρότητα και την συμβολή της στην 
επιστήμη και την βαθμολογεί με «άριστα», «λίαν καλώς», 
«καλώς». Στη συνέχεια, ανακοινώνει την απόφαση της 
στον ΥΔ. Για την έγκριση της ΔΔ απαιτείται η σύμφωνη 
γνώμη τουλάχιστον πέντε (5) μελών της 7μελούς ΕΕ. Η 
απόφαση της ΕΕ προωθείται προς τη Γραμματεία του 
Τμήματος με σχετικό έντυπο υπογεγραμμένο από όλα 
τα μέλη που παρευρίσκονταν στην προφορική παρου¬ 
σίαση τηςΔΔ. 

Τέλος, σε επόμενη συνεδρίαση της Συνέλευσηςτου 
Τμήματος, ακολουθεί η διαδικασία αναγόρευσης του 
ΥΔ σε Διδάκτορα σύμφωνα με τα ορίζοντα στην κείμενη 
νομοθεσία. 

(Η Γραμματεία του Τμήματος, μετά την επιτυχή υπο¬ 
στήριξη της ΔΔ ενώπιον της 7μελούς Εξεταστικής Επι¬ 
τροπής, αποστέλλει στο Εθνικό Κέντρο Τεκμηρίωσης - 
ΕΚΤ (άρθρο 70, § 15 του ν. 1566/1985) τα ακόλουθα: 

(ί) Επίσημο διαβιβαστικό έγγραφο με τα στοιχεία της 
ΔΔ (ονοματεπώνυμο Διδάκτορα και τίτλο) 

(Μ) Αντίτυπο της ΔΔ 

(ίϋ) «Δελτίο Ενημέρωσης Αρχείου Διδακτορικών Δι¬ 
ατριβών» (που εκδίδεται και αποστέλλεται από το ΕΚΤ 
και παραλαμβάνεται απάτην Γραμματεία του Τμήματος) 
συμπληρωμένο από τον Διδάκτορα 

(ίν) Αντίτυπο της ΔΔ σε ηλεκτρονική μορφή ράί ή \Λ/οιτΙ 
(Μ5-ν\/ίηάονν5) - εάν είναι διαθέσιμο.) 

ΑΡΘΡΟ 12 
ΑΛΛΕΣ ΔΙΑΤΑΞΕΙΣ 

- Ο παρών Κανονισμός ισχύει από την ημερομηνία δη¬ 
μοσίευσή του στην Εφημερίδα της Κυβερνήσεως. 

- Μετά την γνωστοποίηση του παρόντος Κανονισμού 
και σε αποκλειστικό διάστημα ενός μήνα, οι ΥΔ οι οποίοι 
έχουν υπερβεί το ανώτατο όριο (10 ημερολογιακά έτη) 
εκπόνησης της ΔΔ οφείλουν να υποβάλουν προς την 
Συνέλευση του ΠΤΕΑ αίτηση παράτασης, αν θέλουν να 
συνεχίσουν τις Διδακτορικές τους Σπουδές, σε συνεννό¬ 
ηση με τον επιβλέποντα Καθηγητή. 

- Θέματα που δεν προβλέπονται από τον παρόντα 
Κανονισμό Διδακτορικών Σπουδών ρυθμίζονται από 
τη Συνέλευση. 

- Σε περιπτώσεις λογοκλοπής ισχύουν τα επόμενα: 
«Λογοκλοπή/Παράλειψη αναφοράς σε χρησιμοποιηθεί- 
σα βιβλιογραφία». Καταθέτοντας οποιαδήποτε εργασία, 
μεταπτυχιακή ή Διδακτορική Διατριβή, ο φοιτητής ή ο 
ΥΔ υποχρεούται να αναφέρει αν χρησιμοποίησε το έργο 
και τις απόψεις άλλων και να επισυνάψει γραπτή δήλωση 
ότι η εργασία του δεν αποτελεί προϊόν αντιγραφής-λογο- 
κλοπής. Η αντιγραφή θεωρείται σοβαρό ακαδημαϊκό πα¬ 
ράπτωμα. Αογοκλοπή θεωρείται η αντιγραφή εργασίας 
ή αυτούσιου μέρους εργασίας κάποιου άλλου, καθώς και 
η χρησιμοποίηση εργασίας-δημοσιευμένης ή μη- άλλου 
συγγραφέα, χωρίς τη δέουσα αναφορά. Η παράθεση 
οποιοσδήποτε υλικού τεκμηρίωσης, ακόμη και από με¬ 


λέτες του ιδίου του ΥΔ, χωρίς σχετική αναφορά αποτελεί 
λογοκλοπή (βλέπε Κώδικα Δεοντολογίας ΠΘ, 111.2.) Στις 
παραπάνω περιπτώσεις, και μετά από αιτιολογημένη 
εισήγηση του επιβλέποντα Καθηγητή, η Συνέλευση του 
ΠΤΕΑ ενδέχεται να αποφασίσει ακόμη και την διαγραφή 
του ΥΔ από το Πρόγραμμα Διδακτορικών Σπουδών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Βόλος, 17 Ιανουάριου 2018 
Ο Πρύτανης 
ΓΕΩΡΓΙΟΣ ΠΕΤΡΑΚΟΣ 


Αριθμ. πράξης 4 (3) 

Κατάργηση Τομέων του Τμήματος Ηλεκτρονικών 
Μηχανικών Τ.Ε. της Σχολής Τεχνολογικών Εφαρ¬ 
μογών του Αλεξάνδρειου Τεχνολογικού Εκπαι¬ 
δευτικού Ιδρύματος Θεσσαλονίκης. 

Ο ΠΡΥΤΑΝΗΣ 

ΤΟΥ ΑΛΕΞΑΝΔΡΕΙΟΥ ΤΕΧΝΟΛΟΓΙΚΟΥ 
ΕΚΠΑΙΔΕΥΤΙΚΟΥ ΙΔΡΥΜΑΤΟΣ 
(Τ.Ε.Ι.) ΘΕΣΣΑΛΟΝΙΚΗΣ 

Έχοντας υπόψη: 

Ι.Τις διατάξεις του ν. 4485/2017 (ΦΕΚ Α' 114) «Οργά¬ 
νωση και λειτουργία της ανώτατης εκπαίδευσης, ρυθμί¬ 
σεις για την έρευνα και άλλες διατάξεις» και ειδικότερα: 
το άρθρο 1 «Διάρθρωση της ανώτατης εκπαίδευσης - 
Νομική μορφή των Α.Ε.Ι.», το άρθρο 2 «Ορισμοί», το άρ¬ 
θρο 10 «Ίδρυση και μεταβολές Σχολής,Τμήματος καιΤο- 
μέα» και το άρθρο 84 «Τελικές και Μεταβατικές διατάξεις 
Κεφαλαίων Α έως Ε». 

2. Τις διατάξεις του άρθρου 2 του ν. 3861/2010 
(ΦΕΚ Α' 112) «Ενίσχυση της διαφάνειας με την υπο¬ 
χρεωτική ανάρτηση νόμων και πράξεων των κυβερνη¬ 
τικών, διοικητικών και αυτοδιοικητικών οργάνων στο 
διαδίκτυο «Πρόγραμμα Διαύγεια» και άλλες διατάξεις» 
όπως τροποποιήθηκε με το άρθρο 23 του ν. 4210/2013 
(ΦΕΚ Α' 254) «Ρυθμίσεις Υπουργείου Διοικητικής Μεταρ¬ 
ρύθμισης και Ηλεκτρονικής Διακυβέρνησης και άλλες 
διατάξεις». 

3. Τις διατάξεις του π.δ. 82/2013 «Συγχώνευση Σχολών- 
Μετονομασία Τμημάτων - Συγχώνευση Τμημάτων - Κα¬ 
τάργηση Τμημάτων - Συγκρότηση Σχολών του Αλεξάν- 
δρειου ΤΕΙ Θεσσαλονίκης (ΦΕΚ 123/03-06-2013). 

4. Την απόφαση της Συγκλήτου του Αλεξάνδρειου 
Τεχνολογικού Τεχνολογικού Εκπαιδευτικού Ιδρύματος 
(Α.Τ.Ε.Ι.) Θεσσαλονίκης, αριθμ. 2/20-12-2017 συνεδρί¬ 
αση και τη σύμφωνη γνώμη της Συνέλευσης του Τμή¬ 
ματος Ηλεκτρονικών ΜηχανικώνΤΕ της ΣΤΕΦ, αριθμ. 9/ 
28-9-2017 συνεδρίαση. 

5. Την αριθμ. 193992/Ζ1/10-11-2017 διαπιστωτική 
πράξη εκλογής Πρύτανη και τριών (3) Αντιπρυτάνεων 
του Αλεξάνδρειου Τεχνολογικού Εκπαιδευτικού Ιδρύ¬ 
ματος (Α.Τ.Ε.Ι.) Θεσσαλονίκης του Υπουργού Παιδείας, 







4970 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


Τεύχος Β'363/08.02.2018 


Έρευνας και Θρησκευμάτων, με θητεία από 1-12-2017 
έως 30/11/2021 (ΦΕΚ 579/Υ.Ο.Δ.Δ./14-11-2017). 

6. Το γεγονός ότι από την παρούσα απόφαση δεν 
προκαλείται δαπάνη για τον κρατικό προϋπολογισμό, 
αποφασίζουμε: 

Την κατάργηση των υφιστάμενων Τομέων α) Μαθη¬ 
μάτων Υποδομής και β) Μαθημάτων Εξειδίκευσης του 
Τμήματος Ηλεκτρονικών Μηχανικών Τ.Ε. της Σχολής 


Τεχνολογικών Εφαρμογών του Αλεξάνδρειου Τεχνολο¬ 
γικού Εκπαιδευτικού Ιδρύματος (Α.Τ.Ε.Ι.) Θεσσαλονίκης. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Θεσσαλονίκη, 12 Ιανουάριου 2018 
Ο Πρύτανης 
ΠΑΝΑΓΙΩΤΗΣ ΤΖΙΩΝΑΣ 



ΕΘΝΙΚΟ 

ΤΥΠΟΓΡΑΦΕΙΟ 


Καττοδιστρίου 34, Τ.Κ. 104 32, Αθήνα 
Τηλ. Κέντρο 210 5279000 
Κείμενα προς δημοσίευση: ννθί)Γη35ί6ΐ·.θ1(4>6ί.αΓ 











